
Víťazstvo





Iba čo sa zvečerilo v nedeľu, vystúpil Ondrík Borievkovie na podsteň konča domu s harmonikou a zahral. A ako zaznely zvuky večerným súmrakom, pohla sa mládež celej dediny ako čarovným prútikom dotknutá. Ako by Ondrík harmonikou volal: poď, poď! so všetkých strán začali sa hrnúť mládenci k nemu. I dievčatá, ktoré boly po domoch poschodené, vystúpily von, shromaždily sa spolu a zastaly na moste proti domu Borievkovie. Je príjemný večer, jarný, teplý. Stromy začínajú kvitnúť, okolo vôňa sladkastá — mesiac nad dedinou práve. I staré ženy povychodily pred domy, posadajúc si po skalách, i poniektorí chlapi, jemnejších citov… Vyšiel do dveriec i gazda Borievkovie, otec Ondrov. Oprel sa tam o veraje a i on prizerá sa na mládež. Gazda má už vyše 40 rokov, no peknej tváre je dosiaľ. Postavu má silnú, nesklonenú, čelo hrdé — len v očiach zdá sa mu akási únava.

„No, chlapci, a taže sa poriadne držte!“ napomenul mládež hneď, ako si tam zastal. Tak sa patrí naúčať ich, lebo sa zíde, i sami to čakajú od neho.

„Nebojte sa nič, bačik!“ odpovedali ochotne, no zato baví sa každý tak, ako sa mu najlepšie ľúbi, šantujúc na pažiti pred domom. Jano Červíčkin duby váľa, dvaja sa boria, jeden spieva, i tancujú niektorí a dobrou vôľou iskria sa oči každého. Paľo Kabzúr vyniká v shone medzi všetkými. Vrtí sa ani klbko pred Ondríkom, čo hrá, ruky rozmetáva na všetky strany ako šialenosťou popadnutý. Vše zadupoce nohami, vše vyskočí a kričí vždy:

„Hraj, Ondriš, hraj! Zahraj mi tú: Vprostred Ameriky…“

Ondrík Borievkovie má tvár okrúhlu, líca červené ako dievča. Smeje sa skoro vždy, silné, biele, veľké zuby naveky sú mu tuvon. Oči jasné a čisté ani kryštal, v nich nijaký iný výraz, len radosť. Na slová Kabzúra zastal hneď — je prívetivý ku každému — a zahral mu po vôli.

„Stoj, čuš! Nie tú!“ skríkol Ďuro Miháľov, počujúc nôtu Kabzúrovu. Dosiaľ šmrngal hrudy zeme k mostu, kde stoja dievčence, teraz sem ide sa zastarieť. I odstrčí Kabzúra a postaví sa sám pred Ondríka. „To je starodávna… Túto hraj, Ondro!“ I začne hvízdať jednu nôtu, najnovšiu v dedine, Ondrík jasných očú dohral najprv Kabzúrovu a hneď potom začal druhému po vôli.

„Ako ti rozkazujú, ani čo by mali bandu pred sebou!“ povie Ondrov otec a usmeje sa pohŕdlivo. Synova obyčaj nijako sa mu nepáči. Na Kabzúra alebo Ďura Miháľovho by ani pozrieť nemal, nie to im vyhrávať podľa vôle. A on i kamarátov nevolí si zo seberovných — nedávno bavil sa so sluhom Tŕnkovie. Nepoznať na ňom, že je najbohatší mládenec!

Na brvnách, naboku naskladaných, opierajú sa traja najstarší mládenci dediny, a fajčiac papirosy, nemiešajú sa do zábavy, ale majúc klobúky nabok zacapené, vravia si spolu, že bolo by lepšie ísť do krčmy.

„Vy ste už huncúti!“ rečie im gazda káravo — ani tí sa mu nepáčia.

„Nuž a, bačik, čože nám i z toho príde, čo tu sedíme?“ odpovie Ďuro Beláňovie, vyslúžený vojak, práve prišlý domov na Veľkú noc.

„A čože by vám i z toho prišlo, keby ste v krčme sedeli? Najviac ak škoda, keby ste sa dali do pitia — viem, že by bez toho nebolo,“ na to on opovržlive. Za jeho mladi pýcha nedopustila mládencovi, len obšuchnúť sa o krčmu, a títo každú nedeľu večer vysedávajú v nej. Videl ich sám už pár ráz. „Choďte ku dievčencom; ľaľa, koľko ich je na moste,“ dokončí aj s hnevom. Tam, kde sedia, rastie stromček, čo vlani zasadil, aby krášlil preddomie. ,Ďurove krpce sú vždy pri ňom, ešte mi ho doláme.‘ — I rečie naň:

„Štep mi nezlám, lebo ti tu ostane kabanica!“

„Ale, dačo, bačik!“ na to ten ochotne, no krpca neodtiahne preč. Ani ku dievčencom neberie sa nikto z nich. Jeho zábavka s nimi už nezaujíma… Paľo Kabzúr, točiac sa dookola ako koleso, skríkol o tom:

„Veru koľko tých dievok, bačik Ondro! Veď sú všetky tam!“

„Neverím, že by bola tam Zuza Pávikovie!“ zvolá jeden, odfukujúc tu hore na brvnách vyštveraný, a utiera pot s červenej tváre — práve sa bil.

„Ba ver‘ Anča Hrana!“ skríkne Červičkin syn z dolného konca, mládenec pekných čiernych očú. Nepáčilo sa mu, že Zuzu spomneli, ktorú rád… i nechce, aby o nej bola reč.

„Azda že by tá chýbala?“ povie z troch najstarších jeden, usmejúc sa. „To si nemyslite, žačkovi!“

„Ba si myslíme!“ odpovie Červičkin. „Lebo ak by tam bola, už by sme počuli jej krik a smiech.“

Paľo Kabzúr zahodil jednu hrudu proti dievčencom a zavolal:

„Dievky, či ste všetky tu? Spievajte! Počujete, dievky?!“


„Pávikovie vari zasa nepríde!“ povie Iľa od Tŕnkov, vrstovnica Ančina, dievča pekné, bledej tváre. Dievčence frkly perami, a Anča ani to nespravila. Jastrí chybnými očami proti mládencom a na ústach smiech.

„Či ste počuli, že Ondra Borievkovie neoženia, iba keď sa vráti z vojenčiny?“ spytuje sa Mara Šestáčka, ktorá zo zlosti, že sa nemôže vydať (a už by za kohokoľvek šla), len hnevá a pokúša druhé. I hľadí na chybnú Anču, či si ani toto nevezme hor’. Pobadala, že s tým začína koketovať, a už jej závidí.

„I u nás spomínali bačik!“ prisvedčí nízke dievča, pekných modrých očú, a z mladších, no že je veľmi chudobné, je závistné tiež. „Až čo tí chcú, to je pravda!“

„Ver’ nie čo tetka!“ povie niektorá.

„Oj, dačo ho neoženia!“ zastarie sa Pandúrovie Kata, čo sa držala o poly s krásnou Zuzou, a úmysel má i ona pokušiť Anču rozpustilú. „Veď vari už i boli u Pávikov vohľady. Tú si vezme — rodinu!“ Že Anča ani na to sa neohlásila, len šibe očami ku Borievkovcom, stará dievka Mara obrátila sa k nej, rovno sa spýtajúc:

„Anča, a ty čo na to?“

„Ojój, nech!“ odpovedala a mece plecami pochabe, len ďalej sliediac krivými očami. „Stará tetka tú chcú, druhý nik!“


„Ba ver’ i bačik tú chcú, že je tichá, pekná, usilovná…“ povie hlavato Mara, a pozrúc k Ili, vrkne: „Spievaj si, ač chceš!“








„A teba tiež!“ odsekly jej.


















































„Hnevá sa!“

